হোয়াট হ্যাজ় ইন্ডিয়া গিভেন টু দি ওয়ার্ল্ড? নাথিং। মন্তব্যটি যিনি করেছেন, তিনি হলেন গণিত বিষয়ে একাধিক বইয়ের লেখক অ্যালেক্স বেলোস। মন্তব্য সত্যিই যথার্থ। ভারত পৃথিবীকে যা দিয়েছে, তা ‘কিছু নয়’। হ্যাঁ, ওই ‘কিছু নয়’— বা শূন্য— সে আবার যে এক সাংঘাতিক আইডিয়া। কী করে ভারতের উর্বর মাটিতে জন্মাল ওই মহামূল্যবান ধারণা? তা প্রসব করল না কেন চিন বা ব্যাবিলনের সভ্যতা? উত্তর দিয়েছেন বেলোস। অনুমান করেছেন গণিতে শূন্য ধারণার উৎস। কী তা? নির্বাণ। চেতনার সেই বিশেষ দশা, যখন মন কষ্ট কিংবা লোভের ঊর্ধ্বে। নাথিং রাদার দ্যান সামথিং। ম্যাঞ্চেস্টার বিশ্ববিদ্যালয়ে গণিত ইতিহাসের অধ্যাপক জর্জ ঘিভার্গিস জোসেফ মনে করেন, আজ থেকে দু’হাজার বছর আগে যখন কোনও এক নাম-না-জানা ভারতীয় গণিতজ্ঞ ভেবেছিলেন যে, ওই দার্শনিক এবং সাংস্কৃতিক আইডিয়াটিকে গণিতে চালান করে দেওয়া যায়, তখনই আবিষ্কৃত হয়েছিল ০।